臨江郡齋邀凉亭分韻得居字
作者：彭龜年
朝代：宋

paragraphs: 子猷猶愛竹，愛竹意已疎。
著脚踏危機，肉相元未除。
要識竹情性，顧我求其初。
是中儻虛明，處處我與居。
公侯胸中竹，不受富貴鋤。
平生對此君，意足不願餘。
炎天憩斯亭，灑灑涼風諸。
涼風不可招，招得還躊躇。
悠然忽相會，我適還似渠。
明朝有公事，此意當何如。